­­­­­**НИЙСЛЭЛИЙН ЗАСАГ ДАРГЫН ХЭРЭГЖҮҮЛЭГЧ АГЕНТЛАГ**

**АЯЛАЛ ЖУУЛЧЛАЛЫН ГАЗАР**

2014 ОНЫ 9 ДҮГЭЭР САРЫН ҮЙЛ АЖИЛЛАГААНЫ ТАЙЛАН

2014 оны 10 дугаар сарын 02 Улаанбаатар хот

Үндсэн үйл ажиллагааны чиглэлээр:

1. Монгол Улсад аялал жуулчлалын салбар үүсч хөгжсөний 60 жилийн ой, Нийслэлийн 375 жилийн ойн хүрээнд “Найрсаг Улаанбаатар” аялал жуулчлал, соёл урлаг, спорт, зочлох үйлчилгээний салбарын зөвлөгөөнийг зохион байгууллаа. Тус зөвлөгөөнд нийслэлийн Засаг дарга бөгөөд Улаанбаатар хотын Захирагч Э.Бат-Үүл, Соёл, спорт, аялал жуулчлалын сайд Ц.Оюунгэрэл, Нийслэлийн Засаг даргын Нийгмийн хөгжлийн асуудал хариуцсан орлогч Ц.Энхцэнгэл, Соёл, спорт аялал жуулчлалын яамны Төрийн нарийн бичгийн дарга П.Алтангэрэл болон төр, хувийн хэвшлийн 650 гаруй төлөөлөгч оролцлоо. Зөвлөгөөний үеэр "Улаанбаатар хотыг 2020 он хүртэл хөгжүүлэх хөгжлийн хөтөлбөр, 2030 он хүртэлх чиг хандлагын баримт бичиг"-т тулгуурлан боловсруулсан “Найрсаг Улаанбаатар” хөтөлбөрийг танилцуулж, салбарынхны санал, шүүмжлэлийг хүлээн авах хэлэлцүүлэг зохион байгууллаа. Зөвлөгөөнд оролцогч 30 хүнээс бичгээр 52 асуулга, хотын аялал жуулчлалыг хөгжүүлэх чиглэлээр 148 санал ирснийг үйл ажиллагаандаа тусган, асуулгын хариуг цахимаар хүргүүлэн ажиллаж байна. “Найрсаг Улаанбаатар” зөвлөгөөний нээлтийн ажиллагааг “ММ” агентлаг, “UBS”, “MN25”, “TV5”, “TV9”, “OLLOO”, “TV8”, “ETV”, ”MNС”, “C1”, “Айст”, “Ийгл”, "TV2" телевизүүд, “Монголын радио”, “МОНЦАМЭ” агентлаг сурвалжиллаа. Мөн зөвлөгөөний талаарх мэдээ мэдээлэл Ulaanbaatar.mn, shuud.mn, news.mn, montsame.mn, mnb.mn, info.mn, mminfo.mn, economy.mn, olloo.mn зэрэг сайт, “Ардчилал”, “Нийслэл таймс”, “Монголын мэдээ”, ”Өнөөдөр” зэрэг өдөр тутмын сонинд нийтлэгдлээ.

2. Нийслэлийн Иргэдийн Төлөөлөгчдийн Хурлын 2014 оны 9 дүгээр сарын 22-ны өдрийн XIX хуралдаанаар “Найрсаг Улаанбаатар” хөтөлбөрийг хэлэлцүүлж батлууллаа. “Улаанбаатар хотыг 2020 он хүртэл хөгжүүлэх ерөнхий төлөвлөгөө, 2030 он хүртэлх хөгжлийн ерөнхий төлөвлөгөөний баримт бичиг”-т суурилсан 3 үе шаттай уг хөтөлбөрийг хэрэгжүүлснээр нийслэл хот 2020 онд жуулчдын тоог 2 саяд, нийслэлийн эдийн засагт аялал жуулчлалын салбарын эзлэх хэмжээг 20 хувьд, аялал жуулчлал, зочлох үйлчилгээний салбарт ажиллагсдын тоог 35 мянгад хүргэхээр төлөвлөсөн. Хөтөлбөрийн хүрээнд аялал жуулчлалын эдийн засгийн үр ашгийг нэмэгдүүлэх, бизнес эрхлэгчдийг дэмжих бодлого, зохицуулалтыг оновчтой болгох, гадаад, дотоодын жуулчид Улаанбаатар хотод аюулгүй зорчих нөхцөл, алжаал тайлах тав тухын орчныг бүрдүүлэх, жуулчдын хэрэгцээнд нийцсэн аяллын бүтээгдэхүүн, шинэ үйлчилгээнүүд нэвтрүүлэх, Улаанбаатар хотыг аялал жуулчлалын зорих газар болгон гол зах зээлд сурталчлах, бүх төрлийн үйлчилгээнд найрсаг харилцаа, хандлагыг төлөвшүүлж хотын соёлыг дэлгэрүүлэхэд чиглэсэн ажлууд хийгдэнэ. “Найрсаг Улаанбаатар” хөтөлбөрийг хэрэгжүүлэхэд жил бүрийн нийслэлийн төсвийн 5 хувийг зарцуулж байхаар НИТХ-аас шийдвэрлэлээ.

3. Top of FormОХУ-ын Ерөнхийлөгч В.Путины Монгол улсад хийсэн айлчлалын хүрээнд "Иргэд харилцан зорчих нөхцлийн тухай хоёр улсын Засгийн газар хоорондын хэлэлцээр"-т гарын үсэг зурсан. Ингэснээр хоёр орны иргэд 30 хоногийн дотор харилцан визгүй зорчих боломжтой болсон. Тус газрын зүгээс 2014 оны 5-р сард “Оросын Холбооны Улсын аялал жуулчлалын зах зээлийн өнөөгийн байдал болон ОХУ-ын жуулчдад визийн хөнгөлөлт, чөлөөлөлт үзүүлэх боломж, шаардлага” судалгааны тайланг боловсруулан Соёл, спорт, аялал жуулчлалын яаманд хүргүүлсэн юм. Европын Аялал жуулчлалын комиссын тооцоолсноор 2017 он хүртэл ОХУ-ын гадагш жуулчлагсдын тоо дунджаар 7,5 хувийн өсөлттэй байгаа бөгөөд олон зорих газрын хувьд ОХУ нь аялал жуулчлалын тэргүүлэх зах зээл болоод байна. "Найрсаг УБ" хөтөлбөрийн хүрээнд ОХУ-аас хүлээн авах жуулчдын тоог нэмэгдүүлэх чиглэлээр цөөнгүй ажлууд тусгагдсан.

Bottom of Form

4. Тайвань улсын “Олон Улсын Залуу Элч” хөтөлбөрийн хүрээнд 2014 оны 09 дүгээр сарын 18–ны өдөр 20 хүний бүрэлдэхүүнтэй төлөөлөгчдийг хүлээн авч мэдээллийн төвийн үйл ажиллагаатай танилцууллаа. “Олон улсын залуу элч” солилцооны хөтөлбөр нь 6 дахь жилдээ зохион байгуулагдаж байгаа бөгөөд Тайваний их, дээд сургуулиудаас сонгогдсон шилдэг 128 залуус 8 баг болон хуваагдаж Африк, Ази, Европ, Өмнөд Америк, Хойд Америк, Номхон далайн, Карибын тэнгисийн болон Ойрхи Дорнодын бүсийн 32 орны 36 хотуудаар аялан, тухайн орныхоо ахуй соёлтой танилцаж, мөн өөрийн соёлын онцлогийг сурталчлан таниулдаг уламжлалтай.

5. “Амралтын газар, жуулчны бааз, гэр буудлын үйлчилгээний технологи, стандарт” сэдэвт сургалтыг 2014 оны 09 дүгээр сарын 29-ны өдөр Нийслэлийн Аялал жуулчлалын газар, БОНХЯ-ны Тусгай хамгаалалттай нутгийн удирдлагын газар, Налайх дүүргийн Засаг даргын тамгын газар, Монголын зочид буудлуудын холбоо хамтран хоёр дахь жилдээ нийслэлийн Налайх дүүргийн 6-р хороо буюу Горхи-Тэрэлжийн бүс нутагт аялал жуулчлалын үйл ажиллагаа эрхлэгчдэд зохион байгууллаа. Бизнес эрхлэгчдийн хүсэлтээр ажлын ачаалал нь харьцангуй бага байдаг үед сургалтыг хийж “Тусгай хамгаалалттай газар нутагт эко аялал жуулчлалын зориулалттай байр сууц, үйлчилгээнд тавих нийтлэг шаардлага MNS 6426:2013”, аялал жуулчлалын байгууллагуудын тогтвортой хөгжил, бизнесийн төлөв, үйлчилгээний чанар, үйлчилгээний ажилтны харилцаа, ёс зүй, эмнэлгийн анхан шатны тусламж, галын аюулгүй байдал, гэнэтийн аюул, гамшгаас урьдчилан сэргийлэх, зочинд үйлчлэх үйлчилгээний технологи, өглөөний хоолны иж бүрдэл, төрөл, ширээ засалт, ор засалт зэрэг чиглэлээр практик дадлага явуулав.

6. Дэлхийн аялал жуулчлалын өдрийн хүрээнд Аялал жуулчлалын багш, судлаачдын нийгэмлэгтэй хамтран аялал жуулчлалын чиглэлээр суралцаж буй их, дээд сургуулийн оюутнуудын дунд “Гранд тур” олимпиадыг энэ сарын 20-27-ны өдрүүдэд зохион байгуулж оюутны шилдэг илтгэлийн шалгаруулалт, шилдэг бүтээлийн үзэсгэлэнг Монголын үндэсний музейд гаргав.

7. Гадаад, дотоодын жуулчдын ая тухтай аялах нөхцөлийг бүрдүүлэх үүднээс “Кевико” ХХК-тай хамтран Улаанбаатар хотын түүх, соёлын дурсгал бүхий гудамж талбай, жуулчид олноор зорчдог 28 байршилд төлбөргүй, утасгүй интернет үйлчилгээг оруулахаар ажиллаж байна. 9 дүгээр сард Монгол цэргийн музей, Чойжин ламын сүм музей, Хуульчдын талбай, Улаанбаатар хотын музей зэрэг газруудад утасгүй, үнэгүй интернетийн үйлчилгээ нэвтрүүллээ.

8. Тус газрын Жуулчны мэдээллийн төвүүдээр 9 дүгээр сард нийт 152 гадаадын жуулчин үйлчлүүлсэн байна.

9. Нийслэлийн Иргэдийн Төлөөлөгчдийн Хурлын Тэргүүлэгчдийн 2011 оны 120 дугаар тогтоолоор батлагдсан "Улаанбаатар хотын нутаг дэвсгэрт аялал жуулчлалын байр сууцны үйл ажиллагаа эрхлэх журам"-ын дагуу жуулчны байр сууцны үйл ажиллагаа эрхлэх зөвшөөрөл авах хүсэлт ирүүлсэн 21 иргэн, аж ахуйн нэгжийн хүсэлтийн дагуу “Зочид буудалд тавигдах ерөнхий шаардлага MNS4588:2008”, “Дэн буудалд тавигдах ерөнхий шаардлага MNS5738:2007”, “Аялал жуулчлал, Амралтын газарт тавигдах ерөнхий шаардлага MNS6043:2009” стандартын үзлэгийг зохион байгуулж, зөвшөөрөл олгов.

10. Улаанбаатар хотын аялал жуулчлалын бүтээгдэхүүн түүний дотор соёлын аялал жуулчлалын үзмэр, үйлчилгээг түлхүү харуулсан Улаанбаатар хотын зуны аялал жуулчлалын сурталчилгааны 1 минутын видео шторкийг бэлтгэн гаргаж, сурталчилгаанд ашиглаж эхэллээ.

Дотоод ажлын чиглэлээр:

11. Албан хаагчдын идэвх санаачилга, бүтээлч, ажил хэрэгч байдлыг дээшлүүлж чадваржуулах, тэдний харилцааны соёл, төрийн албан хаагчийн ёс зүйг эрхэмлэн сахиулах, хариуцлагын тогтолцоог төлөвшүүлэх зорилгоор байгууллагын үйл ажиллагаа, авлига, ашиг сонирхлын зөрчлийн талаар иргэдийн санал, хүсэлт, шүүмжлэл хүлээн авах санал хүсэлтийн дэвтэр, цахим хуудсыг тогтмол ажиллуулж байна. 2014 оны эхний 9 дүгээр сарын байдлаар тус газарт авлига, ашиг сонирхлын зөрчил, төрийн үйлчилгээтэй холбоотой санал гомдол иргэдээс ирээгүй байна.

12. 2014 оны 09 дүгээр сарын байдлаар дээд газраас 13, түүнээс хариутай бичиг 9, бусад газраас 53, түүнээс хариутай бичиг 39, өргөдөл гомдол бичгээр 6, нийт 72 баримт бичиг хүлээн авч, бүртгэн, холбогдох мэргэжилтнүүдэд шилжүүлсэн ба хариутай болон хариугүй бичгийн шийдвэрлэлт 86.1%-тай байна. Үндсэн үйл ажиллагааны чиглэлээр тушаал 6, явуулсан бичиг 31, хурлын тэмдэглэл 2 гарсан байна.

ХЯНАЖ, ТАНИЛЦСАН:

НИЙСЛЭЛИЙН АЯЛАЛ ЖУУЛЧЛАЛЫН

ГАЗРЫН ДАРГА Э.БАТТУЛГА

Огноо:..................................

НЭГТГЭСЭН:

НИЙСЛЭЛИЙН АЯЛАЛ ЖУУЛЧЛАЛЫН

ГАЗРЫН МЭРГЭЖИЛТЭН Б.АМАРЗАЯА

Огноо:............................